DGCA ने एअर इंडिया पर 30 लाख रुपए का जुर्माना लगाया, 27 फरवरी की घटना
Dubai to Delhi Air India flight Case - Directorate General of Civil Aviation. डायरेक्टोरेट जनरल ऑफ सिविल एविएशन (DGCA) ने 27 फरवरी को दुबई-दिल्ली एअर इंडिया की फ्लाइट की सुरक्षा में चूक के लिए एअर इंडिया पर 30 लाख रुपए का जुर्माना लगाया है
एअर इंडिया प्लेन के कॉकपिट में अपनी गर्लफ्रेंड को ले जाने के आरोपी पायलट का लाइसेंस तीन महीने के लिए सस्पेंड कर दिया गया है। डायरेक्टोरेट जनरल ऑफ सिविल एविएशन (DGCA) ने इस मामले में तुरंत कार्रवाई नहीं करने पर एअर इंडिया पर भी 30 लाख रुपए का जुर्माना लगाया है। घटना 27 फरवरी को दुबई से दिल्ली आ रही एअर इंडिया की फ्लाइट नंबर AI-915 में हुई थी।
DGCA ने इस फ्लाइट के को-पायलट को भी वॉर्निंग दी है, क्योंकि उसने पायलट को नहीं रोका।
DGCA ने एअर इंडिया से कहा है कि वह कॉकपिट में जाने वाली पैसेंजर (जो एअर इंडिया की कर्मचारी है) को भी कुछ समय तक कंपनी में कोई मैनेजमेंट का काम नहीं दे।
DGCA ने कहा कि फ्लाइट के कमांडिंग पायलट ने नियमों को तोड़ते हुए पैसेंजर के रूप में ट्रैवल कर रही एअर इंडिया की कर्मचारी को यात्रा के दौरान कॉकपिट में आने की अनुमति दी। यह 1937 के एयरक्राफ्ट रूल को तोड़ने का मामला है। साथ ही यह घटना पैसेंजर्स की सुरक्षा से भी जुड़ी है। इसके बाद भी एअर इंडिया ने कोई करेक्टिव एक्शन नहीं लिया।
क्या है मामला
फ्लाइट में पायलट अपनी गर्लफ्रेंड को कॉकपिट में ले गया। दोनों वहां एक घंटे रहे। पायलट ने क्रू से उसके लिए तकिये मंगवाए और शराब परोसने को कहा। क्रू ने कॉकपिट में शराब परोसने से मना किया तो पायलट भड़क गया और उनके साथ अभद्रता की।
इसी फ्लाइट के एक क्रू मेंबर ने DGCA से इस घटना की शिकायत की थी। क्रू मेंबर ने कहा कि उसने एअर इंडिया के CEO को भी इस घटना की जानकारी दी थी, लेकिन कोई एक्शन नहीं लिया गया। इस पर DGCA ने 3 मार्च को कमेटी बनाकर जांच शुरू कर दी। एयरलाइन ने अपने कर्मचारियों को इस मामले में कुछ भी बोलने से मना किया था। मीडिया रिपोर्ट्स के मुताबिक, फ्लाइट क्रू को DGCA ने बुलाकर पूछताछ की थी।
DGCA ने इस घटना की रिपोर्ट समय पर नहीं देने पर 21 अप्रैल को एअर इंडिया के CEO कैंपबेल विल्सन और उड़ान सुरक्षा प्रमुख हेनरी डोनोहो को शोकॉज नोटिस जारी किया था। उनसे 15 दिन में जवाब मांगा गया था।
शिकायत को सिलसिलेवार पढ़िए...
केबिन क्रू मेंबर ने अपनी शिकायत में बताया कि फ्लाइट AI 915 में 27 फरवरी को शुरुआत से ही पायलट के कारण परेशानी हो रही थी। पहले वो रिपोर्टिंग टाइम से देरी से पहुंचा। क्रू इंतजार कर रहा था, लेकिन पायलट के लेट होने से वह एक-दूसरे से बिना मिले ही प्लेन में चले गए। बाद में पैसेंजर्स के साथ पायलट भी प्लेन में चढ़े। पायलट इंचार्ज ने आते ही क्रू मेंबर्स से बिजनेस क्लास में सीट खाली होने की जानकारी मांगी, क्योंकि उनकी एक महिला मित्र इकोनॉमी क्लास में सफर कर रही थी।
क्रू ने कॉकपिट में शराब परोसने से मना किया तो पायलट भड़क गया
क्रू मेंबर ने बताया कि पायलट इंचार्ज ने उनसे अपनी महिला मित्र को बुलाने को कहा। वह चाहता था कि क्रू उनकी महिला दोस्त का कॉकपिट में आते वक्त स्वागत करता हुआ दिखाई दे। उसके आराम के लिए कुछ तकिये भी लाने को बोला। उसकी महिला मित्र कॉकपिट में आकर फर्स्ट ऑब्जर्वर सीट पर बैठी। पायलट ने क्रू से अपनी महिला मित्र के लिए ड्रिंक्स और खाना कॉकपिट में ही परोसने के लिए कहा।
क्रू ने पायलट इंचार्ज को बताया कि वो कॉकपिट में शराब नहीं दे सकते। इस पर वो भड़क गया और क्रू से नौकरों जैसा व्यवहार करने लगा।
उड़ान के दौरान महिला मित्र से बातें करता रहा
जब पायलट की महिला मित्र कॉकपिट में मौजूद थी और क्रू मेंबर वहां बात करने गए तब वो अपनी सामान्य स्थिति में नहीं था। फर्स्ट ऑफिसर तकिया लगाकर सो रहा था। पायलट इंचार्ज पीछे के ऑब्जर्वर स्टेशन में महिला यात्री के सामने बैठकर बात कर रहा था। पायलट इंचार्ज ने क्रू को इशारा किया कि फर्स्ट ऑफिसर (को-पायलट) कंट्रोल्ड रेस्ट और नींद ले रहा था।
क्रू ने यह भी बताया कि दोनों पायलट महिला यात्री के साथ इमिग्रेशन एरिया तक गए थे। साथ ही यह भी आरोप लगाया कि रिटर्न फ्लाइट के दौरान भी पायलट इंचार्ज नाराज था और उसने अश्लील कमेंट्स किए। क्रू ने DGCA से एयरफोर्स मेडिकल टेस्टिंग स्टेशन पर पायलट की दिमागी हालत का टेस्ट कराने को कहा, क्योंकि उसने पैसेंजर्स की जान जोखिम में डाली थी।
फैसला मंजूर- एअर इंडिया
एअर इंडिया के प्रवक्ता ने कहा कि हम DGCA के फैसले को स्वीकार करते हैं। हालांकि, हम इस दावे को खारिज करते हैं कि शिकायत के बाद भी एअर इंडिया ने कोई कार्रवाई नहीं की। ऐसे कई आरोप थे, जिन पर नियत प्रोसेस और गोपनीयता के साथ काम करने की जरूरत थी, और जो शिकायत दर्ज होने के तुरंत बाद यह प्रोसेस शुरू कर दी गई थी। 